
Különböző tápanyag visszapótlási technológiák hatása a kukorica fejlődésére és hozamára

A Somogy megyei Kaposfőn beállított nagyparcellás kísérletünkkel célunk volt, hogy a különböző dózisú és időben is eltérő tápanyag-utánpótlási technológiák összehasonlításával lehetőség nyíljon a leghatékonyabb és a leggazdaságosabb megoldás kiválasztására. Vizsgálataink során a termésmennyiségen túl figyelembe vettünk mennyiségi és minőségi tulajdonságokat is, mint pl.: az NDVI érték, a csőhosszúság stb..
A kísérletben 9 kezelést állítottunk be véletlen blokk elrendezésben 4 ismétléssel 10 ha-n. Tervezéskor figyelembe kellett venni, hogy minden kezelésnél eltérő mennyiségű hatóanyag kerüljön kijuttatásra. A hibrid kiválasztása során fontos volt, hogy jó szárazságtűrő képességgel rendelkezzen. Így esett a választás a Pioneer® 9363-as hibridjére, mely 350-es FAO számmal rendelkezik. A méréseket PSI Polypen RP410 levélre csíptethető integrált fényforrást használó spektrális visszaverődést (NDVI) mérő készülékkel végeztem. Ezzel egy időben a klorofilltartalom mérésére a Konica-Minolta SPAD-502 mérőműszert használtam.
A kapott eredmények alapján a lombtrágya hiánya átlagos tőszám mellett jelentős visszaesést okoz a csősúlyban. Továbbá a tápkultivátoros kezelések teljes hiánya negatív hatással van a csősúly alakulására. Azoknál a kezeléseknél, ahol nagyobb szórás figyelhető meg a tőszámokban és a csőtömegekben, ott a termésbecslés pontatlansága is megnőtt. Az alaptrágyázás elmulasztása esetén mindenképp szükséges legalább egy tápkultivátoros kezelés beiktatása, mivel ez jelentősen kompenzálja az elmaradást, míg az alaptrágyázott területeken elhagyott tápkultivátorozás hatására megnő a rövidebb csövek száma. A jégverésen átesett állományban az ismételt kezelés hatására javul a cső fejlődése, így a hosszúsága is. A levéltrágyázás hatására sokkal egységesebb csöveket kapunk N-dózistól függetlenül, ebből kifolyólag e kezelés elmulasztása nem javasolt. A vetéssel kijutatott StarterN mennyiségének a hatása befolyásolja az NDVI alakulását, míg a tápkultivátoros kezelések hatása nem mutatható ki. A jégverés hatására annyira összetolódtak a különböző fejlettségi stádiumok, hogy a N-hatás nem tudott megfelelően realizálódni a gyors fejlődés miatt. Ennek köszönhetően nem volt összefüggés az NDVI és a terméshozamok között. A 6-7 leveles mérésnél statisztikailag nincs kapcsolat a SPAD értéke és a kijuttatott hatóanyag között. A StarterN mennyisége azonban minimális szórásbeli különbségeket eredményezett, de a tápkultivátoros kezelés alkalmasnak bizonyult ennek kompenzálására.



